Mǐ bɔɔ ókálá ! Tə mod ziŋ a kə bi ázombǒ yə̄ nâ a kaman ai nyémēn, tə mod ziŋ a fɛdan, tɔ ayɔŋ dóe, tɔ wa, fada, tə wavəgələ tə́bə̄ nə́ wakad. 5Wayi sende ai amǒs, profɛ́d á sendé ai wa fǔfulu ai alú, mayi dǐb nyīá woe anyu, 6ayɔŋ dáma lâyi ku évōl ású ńyəmán wádzə̄man dɔ́. Ḿból wāmēn ó ngāwoa ńyəmán óyǎb, maa mayǐ fə wa vaa étīē fada: ǒ man yǎ vóǎn mə̄mvéndé mə́ Zāmbá woe, ńdɔ̄ fə maa mǎyī fə vóan bɔ́n bóe. 7Bə́sə, abím ásə̄ bə́ nə́, bə́ ngányami ma ai ǹsə́m, mayi fɔlan dúmá dábán á ńtɔ̄á ósāma. 8Bâtag ai ḿfɔ̄mbán báfɔmbɔ ǹsə́m áyɔŋ dáma, bâdiŋ báyēn bivǔs bíé. 9Hədá etiliga dzīdzīá yâyi tóban ai fada ai ayɔŋ. Mayi bɔ̌ naa bə́ yáán é mam bə́ ngábɔ, mayi bɔ̌ naa bə́ tīē ndɔ́ŋ yǎ miḿbɔán myábán. 10Bâyi dí hədá təge dzyé; bâyi bɔ ébamba, hədá təge byé; amú bə́ ngávɔd və́ Ńtondôbə olugú. 11Enyǐŋ mvid ai ǹsɔ́án məyɔg byádzâg mod fəg. 12Ayɔŋ dámā lâkə á mvīgí ábə elé dzíé, ǹtəm wóé ńgɔ̄ wákūlī nyé mam, amú ńsísīm ebamba wâkə ai bɔ́ á ńdīmi, bâdzoge Zambá wābán nə́ bákə bâbɔ ébamba.